เงียบดีฝ่า
ตัวเลขส่งออกกลายเป็นของแสลงของ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ไปเสียแล้ว
17 ก.ย. 2555

ตัวเลขส่งออกกลายเป็นของแสลงของ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ไปเสียแล้ว 
พอถูกถามถึงเป้าหมายส่งออกปีนี้เป็นต้อง “วอล์กเอาต์” ออกจากวงสัมภาษณ์ทุกที
แต่ถ้าเลี่ยงไม่ได้ เดอะโต้ง ก็จะตอบคำถามแบบกลางๆ แผ่นเสียงตกร่องว่า “หน่วยงานที่เกี่ยวข้องดูแลอยู่ เชื่อว่าปลายปีน่าจะดีขึ้น” จบป่ะ
ไม่จบน่ะซี้ ในเมื่อขณะนี้ตัวเลขประมาณการส่งออกของแต่ละหน่วยงานเริ่มกระจายกันไปคนละทาง 
ปรากฏการณ์ “วงแตกแยกกันเดิน” เช่นนี้ ก็เกิดขึ้นหลังจากวลีเด็ดแห่งปีนั่นแหละฮ้าฟ
มีกระทรวงพาณิชย์หน่วยงานเดียวที่ยืนยันว่า ไม่ว่าสถานการณ์จะเป็นอย่างไร ก็ยังคงเป้าหมายส่งออกไว้ 15% เหมือนเดิม
สศช.หั่นเป้าลงจาก 15.1% เหลือ 7.3% 
แบงก์ชาติ ปรับลดลงเหลือ 7% 
ล่าสุด สำนักงานเศรษฐกิจการคลัง (สศค.) เป็นหน่วยงานใต้จมูกของเดอะโต้งแท้ๆ ยังใจกล้าประกาศปรับประมาณการส่งออกจาก 12.8% เหลือแค่ 4.5%
สถานการณ์เช่นนี้ ยิ่งทำให้ดูเหมือนว่า ตำแหน่งหัวหน้าทีมเศรษฐกิจของรัฐบาล เป็นได้แค่หัวโขน ไม่สามารถวางยุทธศาสตร์ให้เป็นอันหนึ่งอันเดียวกันได้
อุเหม่ น่าเห็นใจไม่น้อยกับวังวนนี้